BEGRUNDELSE

1.BAGGRUND FOR FORSLAGET

•Forslagets begrundelse og formål

Rådets forordning (EU) 2017/1939 om gennemførelse af et forstærket samarbejde om oprettelse af en europæisk anklagemyndighed ("EPPO") blev vedtaget den 12. oktober 2017 og trådte i kraft den 20. november 2017. EPPO overtog de efterforsknings- og retsforfølgningsopgaver, som den blev pålagt ved forordningen, den 1. juni 2021. EPPO er ansvarlig for at foretage efterforskning og retsforfølgning af gerningsmænd og medvirkende til strafbare handlinger, der skader Unionens finansielle interesser, som nævnt i direktiv (EU) 2017/1371 og fastsat ved forordning (EU) 2017/1939, samt til at stille dem for en domstol.

I overensstemmelse med artikel 8 i forordning (EU) 2017/1939 er de europæiske anklagere en del af EPPO's centrale niveau. Sammen med den europæiske chefanklager består EPPO's kollegium af alle europæiske anklagere, dvs. en europæisk anklager pr. medlemsstat, der deltager i det forstærkede samarbejde om oprettelse af EPPO. Rådet udpegede de første 22 europæiske anklagere ved EPPO i juli 2020.

De europæiske anklageres embedsperiode er seks år, og Rådet kan beslutte at forlænge den med højst tre år, jf. artikel 16, stk. 3, i forordning (EU) 2017/1939. Det fremgår af artikel 16, stk. 4, i forordning (EU) 2017/1939, at der hvert tredje år sker en delvis udskiftning af en tredjedel af de europæiske anklagere, og Rådet vedtager overgangsbestemmelser for udpegelsen af de europæiske anklagere for og i løbet af den første embedsperiode. På dette grundlag vedtog Rådet gennemførelsesafgørelse (EU) 2019/598 af 9. april 2019, hvori det fastsættes, at embedsperioden for de europæiske anklagere fra otte medlemsstater, der findes ved lodtrækning, er tre år og ikke kan forlænges. Disse europæiske anklageres embedsperiode udløber således i juli 2023.

I artikel 16, stk. 2, i forordning (EU) 2017/1939 bestemmes det, at Rådet udvælger og udpeger en af de kandidater, som medlemsstaterne har indstillet til stillingen som europæisk anklager, efter at have modtaget den begrundede udtalelse fra det udvælgelsespanel, der er omhandlet i artikel 14, stk. 3, i samme forordning. Ifølge sidstnævnte bestemmelse består udvælgelsespanelet af tolv personer, der udpeges af Rådet efter indstilling fra Kommissionen og vælges blandt tidligere medlemmer af Domstolen og Revisionsretten, tidligere nationale medlemmer af Eurojust, medlemmer af de øverste nationale domstole, højtstående anklagere og jurister med anerkendte faglige kvalifikationer. Én af de udvalgte personer indstilles af Europa-Parlamentet. Embedsperioden for de nuværende medlemmer af udvælgelsespanelet udløber den 9. oktober 2022 i overensstemmelse med artikel 1 i Rådets afgørelse (EU) 2018/1275.

Da udvælgelsespanelet skal fornyes for at kunne gennemføre samtalerne med de kandidater, som medlemsstaterne har indstillet til udskiftning af otte europæiske anklagere, foreslår Kommissionen en rådsafgørelse om udpegning af de personer, der skal indgå i panelet. Alle de foreslåede personer opfylder ovennævnte krav i artikel 14, stk. 3, i forordning (EU) 2017/1939. Én af de udvalgte personer blev indstillet af Europa-Parlamentet den 7. juni 2022. Ved indstillingen af de tolv medlemmer af udvælgelsespanelet har Kommissionen taget hensyn til behovet for at sikre balance med hensyn til geografisk fordeling, køn og kendskab til retssystemerne i de medlemsstater, der deltager i EPPO.